Централна Руська Народна Рада

**Централна Руська Народна Рада** () — политична организация подкарпатскых Русинох (Пряшов – Ужгород – Хуст), створена про легитимне рѣшѣня повоенного штатного зряджѣня Подкарпатской Руси по Первой свѣтовой войнѣ.

## Створѣня представницкого органа
28. октобра 1918 Америцка народна рада Угро-Русинох од имени подкарпатскых Русинох подписала з чехословацкым емигрантскым политиком, будучым президентом Т. Г. Масариком договор о прилучѣню русинскых земель ку будучой Чехословакии. Тот договор але потребовав схвалѣня официалныма сповномочненыма представителями Подкарпатской Руси. Такым представительом наконець стала ся Централна Руська Народна Рада. 

Як свѣдчить рапорт чехословацкого амбасадора в Будапештѣ Милана Годжѣ з дня 19. децембра 1918, первым такым органом выступила *Свалявска русинска рада*, од котрой делегация 22 Русинох на челѣ з Михайлом Комарницкым подала му писомный меморандум, котрым  жадала прилучѣня  Подкарпатской Руси «з географичных и економичных причин найлѣпше ку Чехословакии». Хоть в меморандѣ говорила од имени Русинох Унга, Берега, Угочѣ и Марамороша, такого мандата не мала. 1. януара 1919 Годжа стрѣчав ся и зоз секретарьом промадярской *Ужгородской народной рады* А. Волошином. Волошин на словах просив о прилучѣня ку Чехословакии, але писомно тото не хотѣв подати, до того часу, покы чехословацке войско не окупуе Ужгород (рапорт Годжѣ з дня 3. януара 1919).

Централна Руська Народна Рада  (ЦРНР) была створена в Ужгородѣ 8. мая 1919 злучѣньом трьох найавторитетнѣйшых подкарпатскых народных рад: Пряшовской, Ужгородской и Хустской. Окрем делегованых членох рад з мандатом, подля дакотрых свѣдчѣнь было до 1200 участных, котры подтримали рѣшѣня о прилучѣню ку Чехословакии, хоть документалного подтверджѣня тому не е. В тот истый день в Парижу Рада министрох загранича рѣшала вопрос о Подкарпатськой Руси и таксамо подтримала без сомнѣву чехословацкый вариант. В  Парижу Годжа оперовав меморандумом Комарницкого, понеже Волошина поважовав за опортуниста.
Засѣдала ЦРНР в будинку жупаната, од америцкых Русинох взяв слово и Г. Жаткович.

## Роздвоѣня организации
Хоть главне рѣшѣня было приняте уже 8. мая, новостворена рада засѣдала до 16. мая 1919. Дебатовали о статусѣ Подкарпатской Руси и границях. На дакотры посты, котры мали быти по плану Прагы, не могли никого выбрати, а тоты, што посты не достали, стали ся загорѣлыма противниками официалной политикы и критиками влады. В лѣтѣ 1919 ЦРНР збирала ся еще даколько разы, але внуторны конфликты не удало ся перемочи. В резултатѣ на зъѣздѣ 8. октобра 1919 организация роздѣлила ся на двѣ секции, русофилску и украинофилску, котры фунговали поокреме. Украинофилы аж змѣнили назву своей секции и своих противникох прозывали московитами, чужыма агитаторами и болшевиками. Лем в августѣ 1936 настало примирѣня, коли зачали роботу над новым проектом автономии края (принятый 21. новембра 1936).

## Заник ЦРНР
Обѣ фракции, котры фунговали поокреме, еще раз ся злучили, коли ся зачала криза чехословацкой штатности (29. май 1938) в интересѣ веджѣня догварянь з Прагов о автономии Подкарпатской Руси и ей владѣ. Догваряня ся закончили успѣхом лем по Мниховѣ (11. новембер 1938), а зоз тым организация практично вычерпала свою функцию.
Функции украинской секции перебрало *[[Украинске националне объеднаня (УНО)]]*. Функции русофилской секции продовжила *[[Центральная Русская Народная Рада (ЦРНР, Хуст)]]*.

## Жерела и одказы
* **Віднянський С. В.**: Центральна Руська Народна Рада //Енциклопедія історії України : у 10 т. / редкол.: В. А. Смолій (голова) та ін. ; Інститут історії України НАН України. — К.: Наукова думка, 2013. — Т. 10 : Т — Я. — С. 458. — . Сс. 458–459. Одчитане 2020-09-19
* **Кубійович В.** (ред.): Центральна Руська Народна Рада //Енциклопедія українознавства : Словникова частина : [в 11 т.] / Наукове товариство імені Шевченка ; гол. ред. проф., д-р Володимир Кубійович. — Париж – Нью-Йорк: Молоде життя, 1984. 
* **Магочій, Павло Роберт**. Формування національної самосвідомості: Підкарпатська Русь /1848–1948/. Поличка "Карпатського Краю" №3-6 (18). Ужгород. 1994. ISSN 0869–0782.
* **Магочій П.Р., Поп І.** (уклад.) Енциклопедія історії та культури карпатських русинів. Вид-во В.Падяка. Ужгород, 2010. — 856 c.+ХХХІІ с.  .
* 
* **Поп, И.** Энциклопедия Подкарпатской Руси. Ужгород: Изд-во В.Падяка, 2001. 431 с. 
* **[[Андрей Пушкаш|Пушкаш, Андрей]].** Цивилизация или варварство. Закарпатье 1918–1945. Институт славяноведения РАН. Москва. Издательство «Европа». 2006. 
* 
* 

## Референции

Катеґорія:История Подкарпатской Руси
Катеґорія:Организации в Чехословакии